
A gerincferdüléseseknek – sorstársaimnak, 

			akiknek ugyanúgy korzettet kell viselniük, 

			mint ahogy nekem kellett egykor.


		

	
		
			

			Prológus

			Davegerius

			Van úgy, hogy a tekintély és a jó kapcsolatok sokkal feljebb visznek valakit a ranglétrán, mint a kiemelkedő tudás vagy éppen a rendhagyó tehetség, és Davegerius pontosan tisztában volt ezzel. Habár nem tartozott a legerősebb harcosok közé, mégis a legtöbben felnéztek rá Horizontriai Wháolí bolygón. Ő a király jobbkeze, talán az egyetlen bizalmas barátja is. Félelmetes aranybarna tekintete tiszteletet parancsolt. Egy tapasztalt harcos, aki mindenekelőtt tisztelte a törvényeket. Ám ez nem zárta ki azt a tényt, hogy Davegerius túlzottan is elfogult volt a tanítványaival, Karisszel és Larydiussal szem­ben. Mindenki más tanítványánál jobbnak tartotta őket, és bár szigorúan bánt velük a kiképzésük alatt, ezt a döntését csakis a jó szándéka vezérelte, hiszen a legjobbat akarta kihozni belőlük. Egy ideje pedig rögeszméjévé vált az, hogy Karis, a Kiválasztott, a legerősebb dimenziőr harcos, akit évezredekkel ezelőtt megjövendöltek a jóslatok.

			Nem volt alaptalan az elmélete, hiszen a lány képességei nagyon hamar, már tizenhat éves korában jelentkeztek, és valóban rá kellett jönnie a dimenziőröknek, hogy Karis előtt még soha nem is volt ekkora erővel bíró harcos.

			Davegerius épp egy Horizont gyűlésre sietett, melyet a király hívott össze. Léptei csak úgy visszhangoztak a bázis fémpadlóján. Aki szembejött vele a hosszú, szürke folyosón, összerezzent a mester határozott és elszánt arckifejezésétől. A férfi mosolygott magában. Habár soha nem vallotta volna be, talán még saját magának sem, de valójában élvezte, hogy ennyien tisztelik őt. 

			Hamarosan megérkezett a tanácsterem elé, mély levegőt vett, majd kinyitotta a nehéz, tömör fémajtót és belépett.

			

			– Üdvözletem! – köszöntötte a bent lévő mestertársait és a Bölcseket, majd meghajtotta a fejét Witrovius előtt. – Királyom.

			– Áh, Davegerius mester! Köszöntelek! Kérlek, foglalj helyet! – mutatott egy üres székre az öreg király a hatalmas körasztal mellett. Davegerius leült, majd tekintetét végig pász­tázta a termen és a résztvevőkön. A mesterek és a Bölcsek körbe ülték a hatalmas körasztalt. Az ilyen gyűléseknél változó, hogy ki kerül meghívásra, ám a férfi az előzetes feljegyzések alapján pontosan tudta, hogy hivatalosan ezen az alkalmon negyvennyolc személy vesz részt, ami rendhagyóan nagy létszámnak bizonyult. Biztosra vette, hogy ez nem lehet véletlen. 

			Witrovius király az asztaltársaságnál ült, mint mindenki más, ám a székének a háttámlája sokkal díszesebb volt a többi, egységes ülőhellyel ellentétben, sőt, egyedül ennek a széknek volt külön karfája is. 

			Fehér bundaköpenye árnyalatban alig ütött el hosszú, ősz sza­kállától és Davegerius nem tudta megállapítani, hogy hol ér véget királya szakálla, és honnantól kezdődik a köpenye.

			– Várunk még valakire? – kérdezte türelmetlenül egy zömökebb testalkatú mester.

			– Már csak Morrow-ra – válaszolta tudálékosan egy magas, szőke nő. Éles állkapocscsontján megfeszült a sápadt bőre, miközben beszélt. – De ő mindig elkésik. Egyáltalán minek kell őt meghívni a gyűléseinkre?

			– Morrow is nemsokára megérkezik, Euforia – nézett a nő­re a király –, majd később őt is beavatjuk az elhangzottakba. Szóval, ha nincs ellenetekre, elkezdjük a tárgyalást.

			A teremben rövid hangzavar keletkezett majd, amikor mindenki elhalkult, Witrovius fennhangon belefogott a beszédébe:

			– Bizonyára hozzátok is eljuthatott a hír, hogy a Bölcsek különleges rezgéseket érzékeltek a Planeta Piratáról.

			Davegerius összezavarodott. Csak ő nem hallott az esetről? Az meg hogy lehetséges? Ő mindig mindenről elsőként értesül. Dühítette, hogy nem jutott el hozzá ez az információ. Aztán tovább gondolkodott magában: hiszen Karis is a Planeta Piratáról származik. Lehet, hogy már előbb sejtette az igaz­sá­got, mielőtt a Bölcsek rájöhettek volna! Most végre kiderül, hogy mindvégig igaza volt és valóban szeretett tanítványa a Kiválasztott.

			

			Gondolatmenetét megzavarta egy hirtelen csattanás, ahogy valaki berontott a terembe. Egy férfi volt az. Egyenes, vállig érő, fekete haja rendezetlenül omlott arcába, amelyre végtelenül nyugodt kifejezés telepedett. Még a harcosok egyen­ruháját viselte magán: a jellegzetes fekete kezes-lábast, melyen össze-vissza neonzöld csíkok tekeregtek. 

			Jellemző rá! Meg sem tiszteli a gyűlést egy öltönnyel – gondolta magában Davegerius, miközben mély megvetéssel vé­gig­nézett az újonnan érkezőn. Bezzeg ő! Világoskék öltönye és hasonló színű nadrágja tökéletesen feszült rajta. Világosbarna haja kifogástalanul volt hátra fésülve: egyszóval Davegerius maga volt a tökély! Az érkező pedig a gyökeres ellentéte.

			– Bocsánat mindenkitől! – szólalt meg a szétszórt férfi, majd eleresztett egy halvány, gúnyosnak ható mosolyt. – Nagyon sokat késtem?

			– Tőled már elvárjuk – jegyezte meg Euforia unottan.

			– Morrow, kérlek foglalj helyet! – utasította a király. A hang­jában nyomát sem lehetett érzékelni bármiféle feszültségnek. Sokan épp azt tisztelték benne, hogy ritkán lehetett őt ki­hozni a sodrából.

			Morrow hanyagul ledobta magát a Davegerius balján található üres székre.

			– Szeva, Dave! – biccentett mestertársa felé, aki ettől a modortól teljesen összezavarodott. Mégis mit képzel ez magáról?

			– Légy üdvözölve – válaszolta ridegen, majd tekintetét a ki­rályra szegezte. Nem tetszett neki, hogy pont őmellette foglalt helyet ez az alak.

			

			– Na, miről maradtam le, főnök? – dőlt hátra Morrow a szé­kében, majd azzal a lendülettel mindkét lábát az asztalra tette. Davegeriust még ennyi idő után is mindig fel tudta idegesíteni ez a lezser viselkedés.

			– Morrow, ezt nem kéne – súgta oda neki óvatosan, de ő még csak rá se hederített. 

			A teremben egyszerűen senki sem tudta megérteni ezt az alakot, pedig nagyon is jó magyarázat van Morrow viselke­dé­sé­re: a Horizont Rendet okolta tanítványa halála miatt. Ezért minden mozdulatában, minden megnyilvánulásában kicsinyes módon próbál lázadni a dimenziőrök ellen, abban reménykedve, hogy a király egyszer száműzi őt. Davegerius azon kevesek közé tartozott, aki közelről érzékelhette Morrow pálfordulását, bár ő sem tudta igazán megérteni őt. Az egykor annyira megbízható társa, akivel többszáz bevetés során harcoltak együtt, mára csupán egy gyásztól széthullott szánalmas figura, akiről a tekintélyes mester úgy gondolta, hogy jobb távol maradni, hacsak nem akarja, hogy kapcsolatuk rossz fényt vessen rá és a kiemelkedő pozíciójára.

			– Szóval ott tartottunk, Morrow, hogy a Planeta Piratán… – kezdte a király, de Morrow szavába vágott:

			– Különös rezgések a Planeta Piratán… bla… bla… bla… Ezt már mindenki hallotta. Hazamehetünk?

			Davegerius összeráncolta a szemöldökét. Mindig is túlzásnak találta ennek az új Morrow-nak a habitusát. Úgy vélte, hogy semmiféle veszteség sem vezethet odáig, hogy valaki ennyire modortalanul viselkedjen egy gyűlésen és hogy fittyet hányjon a törvényekre. Lopva a király felé nézett, azonban Witroviust láthatóan nem zavarta ez a méltatlan közbeszólás. Egyetlen arcizma sem rezdült, ugyanolyan nyugodt hangon folytatta beszédét:

			– Lehetséges, hogy megtaláltuk a Kiválasztottat.

			A mondat hallatára mindenki halk sugdolózásba kezdett, még Morrow is leemelte lábait az asztalról. Végre kimondásra került az, amit mindenki várt. Davegerius megfeszített izmokkal ült, combjait az asztal alatt markolászta. Ő értesül általában a leghamarabb az ilyen hírekről, mégis hogy lehetséges, hogy ezúttal a király barátja nem avatta be őt ebbe?

			

			– A Kiválasztott valószínűleg Planeta Piratán él – folytatta a király.

			– Witrovius király, el sem képzelheted, hogy most mennyire boldog vagyok – áradozott a mester. – Karis a tanításaim segítségével méltó lesz a Kiválasztott szerep betöltésére. 

			A férfi most a mennyekben érezte magát. Tényleg igaza lett!

			– Jaj, hagyjuk már Karist! – zökkentette vissza a valóságba Morrow. – Az a csaj egy elkényeztetett kisbéka! Már hogy lenne Kiválasztott? Különben meg, ha mégis az lenne, már rég tudnánk. Nem értem, miért isteníted ennyire azt a kis pukkancsot.

			Davegeriusnál betelt a pohár. Semmi sem tudta kihozni őt annyira a sodrából, mint amikor valaki Karist vagy Larydiust ócsárolja. Ujjaival combjába markolt, ezzel próbálta levezetni magában a feszültségét.

			– Hogy merészelsz a tanítványomról így beszélni? – emelte fel a hangját, ami annyira szokatlan volt tőle, hogy még saját maga is meglepődött. Ez viszont nem tántorította el attól, hogy kiálljon Karis mellett.

			– Csak próbállak kihúzni az álomvilágodból, Dave! – szólt vissza neki Morrow.

			– Te is tudod, hogy Karis különösen tehetséges! Ezt nem egyszer bizonyította a bevetéseink során.

			– Persze! Viszont fele annyi esze sincs, mint képessége! A mo­doráról pedig ne is beszéljünk! Egy elkényeztetett kis fruska! Sajnálom, hogy egy hozzád hasonló tekintélyes mestert egy ilyen szutyok tanítvánnyal hozott össze a sors. Szánalmasak vagytok így együtt – jelentette ki Morrow. 

			Davegeriusnak elvörösödött a feje az idegességtől.

			– Karis abba a bevetésbe nem halt volna bele, amibe a te gyen­ge Tirád – mormogta el az orra alatt, alig hallhatóan. Miután befejezte mondatát, szinte érezni lehetett, ahogy megfagyott körülöttük a levegő.

			

			– Megöllek te… – kiáltotta Morrow, majd hirtelen felpattant a székéből és a földre lökte Davegeriust, aztán megidézett a tenyerébe egy smaragdzöld plazmagömböt, amivel a férfira célzott. Felélesztett ereje szelet gerjesztett, szemében pedig gyűlölet izzott.

			– Na, de uraim! Kérlek, hagyjátok abba! Különben mind­ket­tőtöket kizárlak a Tanácsból – szólt közbe Witrovius, még mindig igyekezve a lehető legnyugodtabb hangvételt meg­ütni. 

			Morrow a királyra, majd földön fekvő mestertársára nézett. A szemében harag és elszántság ijesztő keveréke fortyogott, de amikor a tekintetük találkozott Davegeriusszal, az arcizmai megenyhültek, majd egy sértődött fújtatás kíséretében eloszlatta kilőni készülő plazmalövedékét. 

			Davegerius felállt a földről, és bár tudta, hogy nem miatta történt ez az indulatkitörés, mégis rettenetesen elszégyellte magát, amiért ilyen helyzetbe keveredett. Mindketten visszaültek a helyükre.

			– Engem érdekel már – jelentette ki halkan és ironikusan Morrow, miközben karba tette a kezét.

			– Karis kétségkívül nagyon tehetséges, ám el kell szomorítsalak, Davegerius: mégsem ő a Kiválasztott – jelentette ki a király. 

			Davegerius összezavarodott. Mindig rendezett hajába túrt, nem törődve azzal, hogy oda a jólfésültség. Arcára kiült némi csalódottság, ám a mestert legbelül sokkal jobban össze­törték az imént hallottak. Nem lehet igaz!

			– A Bölcsek szerint minden jel arra utal, hogy az igazi Ki­vá­lasztott a Planeta Piratán élő Blacksword kapitány lánya – folytatta Witrovius.

			– Egy lány? – kérdezett vissza zavartan egy szemüveges, nyurga férfi. – De hiszen a Kiválasztott nem egy erős férfi, egy már kiképzett, távoli bolygón élő hős, akit társai már azelőtt tisztelnek, mielőtt még jelentkezhetnének a dimenziőr képességei? Emiatt nem lehetett Karis sem a Kiválasztott, hiába van vitathatatlanul nagy tehetsége. Nincs igazam?

			

			– A helyzet bonyolultabb, mint hinnéd, barátom – szólt a király. – Blacksword lánya tizennégy éves és gyakorlatilag semmilyen harci tapasztalata sincsen. Mégis az a hatalmas életerő, ami belőle árad, megdöbbentő, szinte már ijesztő. Ed­dig még senkinél sem tapasztaltunk ilyet. Főleg olyannál nem, aki még fel sem élesztette erejét.

			A teremben hangzavar keletkezett.

			– Tizennégy éves? A képességek csak húsz-huszonegy esztendős korban jelentkeznek. Karist leszámítva évszázadok óta nem csatlakoztak hozzánk ennyire fiatalok – mondta Euforia. 

			Witrovius végigsimított hosszú, ősz szakállán, majd így vá­laszolt:

			– Elképzelhető, hogy a Kiválasztott az ereiben keringő hatalmas kí miatt hamarabb is fel tudja éleszteni az erejét.

			– A prófécia nem zárja ki ezt a tényt – egészítette ki egy ko­pasz férfi. – A jóslat szerint a Kiválasztott ereje hatalmasabb bármelyikünknél. Tehát ha már most jelentkeztek a képességei, lehetséges, hogy később még erősebbé fog válni.

			– Akkor hozzuk ide őt minél hamarabb! – csapott lelkesen az asztalra egy fiatal mester.

			– Egyetértek – válaszolt a király. – Már tudom is, kit jelölök ki a feladatra. Davegerius, te leszel az, aki elhozza a Kiválasztottat új hazájába.

			Davegerius a neve hallatára összerezzent, mintha mély töp­rengéséből ébresztették volna fel.

			– É-én? – kérdezte zavartan. Ez egy hatalmas megtiszteltetés: elhozni a Kiválasztottat. Ugyanakkor óriási megaláztatás is azok után, hogy azt hitte, a saját szeretett tanítványa a megjövendölt harcos.

			– Szívás – sziszegte gúnyosan Morrow az asztalon könyökölve.

			– Witrovius király, de hisz én… – próbált mentegetőzni Da­vegerius, de a király csendre intette őt.

			

			– Felesleges tiltakoznod, Davegerius. Te vagy a legalkalmasabb ennek a feladatnak a teljesítésére. Bízom a képességeidben.

			Davegerius lesütötte a szemét. A tanácskozás még tovább foly­tatódott, de ő képtelen volt ezek után figyelni.

			Miután Witrovius feloszlatta a gyűlést, a körasztal egyre üre­sedni kezdett, mindenki csendben indult dolgára. 

			Davegerius is éppen felállni készült a helyéről, de egy hang megállította.

			– Hé, Dave! – szólt mestertársához Morrow búcsúzóul. Az eddig unott, gúnnyal vegyült vigyorát egy sokkal együttérzőbb, biztató mosoly váltotta fel. – Sok szerencsét!

			Davegerius még csak válaszra sem méltatta.

			Szélhámos – gondolta magában, miközben a terem kijáratához indult.

			Egyedül ment haza, végiggyalogolta a házához vezető utcákat, hogy a kertjében parkoló űrhajójával útra kelhessen.

			A főváros szívében, egy csendesebb utcában épült, hatalmas, kétszintes kertesházban élt tanítványaival. Már esteledett, amikor hazaért. Mielőtt belépett volna az ajtón, hezitálni kezdett: hogy fogja elmondani Karisnek, hogy mégsem ő a Kiválasztott?

			Pár percig állt, lefagyva, a kilincset szorongatva, majd végül belépett a házba.

			Ahogy benyitott, egyből átjárta az otthon melege. Habár nyár vége volt, Horizontriai Wháolíban mindig hűvös az idő. 

			A hatalmas előszoba ízléses, sötétbarna beépített szekrényekkel volt tele, az ajtóval szembeni kandallóban pattogott a tűz, valószínűleg tanítványai gyújthatták be a hideg idő miatt a saját tenyerükből megidézett tűzgömb segítségével.

			– Üdvözöllek itthon, mester – lépett ki vidáman jobbról, a konyha irányából Karis. Hosszú, egyenes szálú szőke haja eltakarta barackszínű pólójának egy részét.

			Davegerius szíve szinte kihagyott egy ütemet, ahogy találkozott a lány ártatlan mosolyával. Hogy mondja meg neki az igazságot? 

			

			– Üdvözöllek, Karis – válaszolta Davegerius magabiztosságot erőltetve magára, hogy ezzel leplezze a lány előtt megtörtségét. Egyetlen arcizma sem rezdült, miközben fiatalabbik tanítványa szemeibe nézett. – Már haza is jöttél a rokonlátogatásból?

			– Igen. Semmiről sem akarok lemaradni idehaza – jelentette ki lelkesen Karis. 

			Davegerius levette a kabátját, és az ajtó melletti fogasra akasz­totta.

			– Gondterheltnek tűnsz, mester – állapította meg a lány. – Már megint Morrow pimaszkodott veled?

			– Őt inkább hagyjuk – mondta monoton hangon a férfi, teljes erővel próbálva minden érzelmét elrejteni a lány elől. – Hol van Larydius?

			– Elment a barátaival kocsmázni – közölte Karis, majd le­mon­dó sóhajjal egy pillanat erejéig félre nézett. – Már megint.

			Davegerius alig észrevehetően megrázta a fejét. Jellemző!

			– Mindegy is. Most pakolnom kell. A király elküldött egy kül­detésre – vette az irányt a lépcső felé sietősen.

			– Küldetésre? – kérdezett vissza meglepetten fiatal tanítványa. – Ilyenkor? Veled mehetek?

			– Nem! – csattant fel Davegerius, de miután látta, hogy a lány összerezzen a hangjára, mélyet sóhajtott, majd egy együtt­érzőbb hangnemre váltott. Itt az ideje bevallani az igazságot. – A Planeta Piratára kell mennem. A Bölcsek megtalálták ott a Kiválasztottat.

			Ahogy kimondta, csend telepedett mindkettőjükre. Karis ar­cán látni lehetett a megtörtséget.

			– De hisz… De hisz… – dadogta zavartan tanítványa. A sírás kerülgette, amit máskor ügyesen leplezett, de a váratlan hírt nem tudta azon nyomban feldolgozni. A szavak alig akartak helyesen kijönni a száján. – A-azt mondtad, hogy én vagyok a Kiválasztott.

			– Sajnos tévedtem – vallotta be szomorúan Davegerius.

			– Legalább a nevét áruld el! – kérlelte Karis mesterét. – Ha Pla­neta Piratán él, talán ismerem.

			

			– Egy bizonyos Blacksword kapitány lánya – bökte ki a férfi, de ezek után már nem tudott tovább a tanítványa szemébe nézni. – Bocsáss meg, de készülődnöm kell.

			Davegerius felment a lépcsőn, magára hagyva Karist az elő­szobában, aki küzdött a dühével. Bár nem volt ideje elmondania mesterének, de ő jól ismerte Blacksword lányát. A kelleténél jobban, ugyanis a leendő Kiválasztott nem volt más, mint a saját unokatestvére, akit Karis sohasem szeretett igazán. 

			Blacksword lánya egész nyáron az apjával kalandozott a tengeren, kincsek után kutattak és egyéb haszontalan meséket kergettek. Karis igazából nem csupán a rokonlátogatásért ment haza. Valójában úgy gondolta, megtréfálja kicsit Blacksword lányát, ezért a hazalátogatása során elcsábította a szerelmét, és az egész falu fiatalságát a leendő Kiválasztott ellen hangolta, hogy mire hazaérnek a tengeri útjukról, érje egy kis kellemetlen meglepetés. 

			Hamis híreket terjesztett el Blacksword kapitány lányáról, hogy a lány barátai egytől egyig elpártoljanak mellőle. Érezze ő is egy kicsit, milyen érzés kirekesztettnek lenni. Karis egész gye­rekkorában az unokatestvére árnyékában élt, egészen addig, amíg ki nem derült róla, hogy dimenziőr, és el nem költözött erre a bolygóra, ahol a legtöbben felnéznek rá. Itt szerették őt, a legtöbben különlegesnek tartották, Davegerius és Larydius személyében pedig egy igazi családra talált. 

			Erre kiderül, hogy Blacksword lánya a Kiválasztott?! Karis szemei előtt alternatív jövőképek villantak fel, ahogy ez a Kiválasztottnak kinevezett senki elveszi tőle a dimenziőr barátait és Davegeriust. Igazából már most elvette tőle a hírnevet, pedig még csak nem is tudhatott róla. Eddig Karis volt a legerősebb harcos, természetesen Witrovius király után. Ez a kis mocsok meg ki akarja semmizni őt, mert állítólag ő a Kiválasztott?! Ezt nem engedheti.

			Miután Davegerius elkészült, az udvaron parkoló éjfekete űrhajójába ült. Karis kikísérte mesterét, még integetett is utána a ház mögötti kertben megállva, amikor a férfi a magasba emelkedett járművével, majd, elhagyva a bolygó légterét eltűnt a borús égbolt ködében.

			

			Karis percek múlva is ugyanott állt, miközben meredten nézte az eget. Rövid hezitálás után rájött, hogy nem várhat ott­hon tétlenül, amíg ez a senki lány tönkreteszi az itteni életét is. Tennie kellett valamit, még pedig minél hamarabb!

			– Nem fogsz tönkre tenni ezen a bolygón is, Jinnie – mondta halkan, majd visszasietett a házba, hogy mesteréhez ha­sonlóan ő is magára öltse harci egyenruháját.

			Ezután hagyta, hogy körbe zárják őt sárgás csillámai, mi­közben elteleportált a Planeta Pirata nevű kalózbolygóra, amelyet egykor az otthonának nevezett. Hamarabb kellett odaérnie mesterénél.

		

	
		
			

			1. Fejezet

			A vihar előtti csend

			Meleg, sós levegő fújt be a hajó kabinjának rozoga, résnyire nyitott ablakán. A mindenféle kacattal telezsúfolt helyiséget csak az a néhány olajlámpa fénye világította meg sejtelme­sen, amelyeket akkor gyújtottam meg, amikor úgy döntöttem, hogy ezt az éjszakát egyedül fogom itt tölteni. A beáramló lenge, nyár végi szél megcsapta az arcomat, bár jóleső melegségében érezni lehetett a közeledő ősz hűvös leheletét. Egy pillanatra lehunytam a szemem, és mélyen magamba szippantottam ezt a mámorítóan friss levegőt.

			Ez volt a nyár utolsó napja. Életem eddigi legkalandosabb nyara hamarosan véget ér, és ismét belecsöppenhetek a szürke hétköznapok lehangoló egyhangúságába. Újra visszatérek a szülőfalumba, újra kezdődik a suli, és újra tűkön ülve várhatom a következő alkalmat, amikor ismét kihajózhatok apámmal a nyílt tengerre, és a legénységével együtt elveszett kincsek és régi legendák után kutathassunk.

			Most is apám hajójának kabinjában ültem egy vörös vászonfotelben, ami amennyire puha és kényelmes volt, annyira eresztette magából az orrfacsaró dohos bűzét.

			Csend volt, ami kivételesen nem esett jól. Hiszen bármennyire is gyűlöltem, hogy másnap haza kell térnem, mégis a szívem legmélyén valamennyire vágytam is rá. Kezemben a szív alakú goldfluss ásványkövemet szorongattam, amit a szerelmemtől, Rolltól kaptam még a nyár elején. Azóta nem láttam őt, és már iszonyúan hiányzott a többiekkel együtt. Csakis Roll, a barátaim, anyám és az ötéves öcsém, Mark miatt nem próbálkoztam meggyőzni apámat arról, hogy hadd tarthassak velük az őszi kalandozásukon is. Már három hónapja még csak nem is beszélhettem velük, és rettenetesen hiányoztak.

			

			Apám kalózkapitány, ritkán láttam otthon, ugyanis folyton úton van a legénységével és a hajójával, a Fekete Végzettel. Mivel novemberben betöltöttem a tizennegyedik életévemet, így idén nyáron végre életemben először elmehettem én is velük kalandozni, kincseket keresni és fosztogatni. Egész nyáron ez a hajó volt az otthonom, és most értettem meg igazán, hogy apám miért imád ennyire a tengeren lenni. 

			Rollal kiskorunk óta ismerjük egymást. Egy utcában laktunk a tenger melletti apró kikötőfaluban, Buccaneerben. Habár csak négy évvel volt idősebb nálam, a környéken sokan tisztelték őt, és én ezt mindig is csodáltam benne. Barátságunkból az évek során szerelem lett. Roll volt a legerősebb kalóz a faluban, én meg a legtekintélyesebb kalózkapitány lánya. Mintha Roll csak azért létezett volna, hogy beleessek. Persze, engem sem kellett félteni: hároméves korom óta mestere vagyok a kardforgatásnak és közelharcban sem vagyok utolsó, bár nem is az első. Azonban a hírhedt hírnév mellett, amivel annyira szerettünk dicsekedni mások előtt, a családunknak voltak titkai.

			Anyám nővérének a lánya, az unokatestvérem egy távoli bolygón él egy szupererővel rendelkező harci csapatban. Karis Ho­rizont – legalábbis, mindenki így hívja őt, amióta varázslóharcos, vagy mi a csuda lett – állítólag valamilyen különleges erőt birtokol, amit csak azon a távoli bolygón tud elsajátítani, ahova elköltözött. Hogy mi igaz ebből, és mi nem, azt gyakorlatilag senki sem tudja a családból, mert még sohase mutatta meg nekünk, mire képes. Ezt mindig valami hülye államtitok cím­szóval magyarázza, ezért mi sem nagyon beszélhetünk erről senkinek. És bár a család oda meg vissza van Karis állítólagos varázserejétől, engem mindig is hidegen hagyott.

			Unokatestvérem gyerekkorunk óta versenyezni akart velem szinte mindenben, és az elmúlt évek alatt egyre kibírhatatlanabb lett. Amióta meg azon a nagyon messzi bolygón él, egyszerűen elszállt magától, amire még rátesz egy lapáttal az is, hogy gyakorlatilag az egész család sem tud betelni Karis cso­dálásával. Amióta az eszemet tudom, őt mindig is jobbnak tartották nálam. Én mellette egész egyszerűen csak Blacksword kapitány álmodozó kislánya voltam, akinek soha nem is kellene hajóra szállnia, sem kardot a kezébe vennie. Gyűlöltem az egész helyzetet, de hát ez van.

			

			Szóval egyedül voltam apám kabinjában a hajó fedélzetén, ami egy kisváros kikötőjében pihent. Apám és a kalózok egy közeli kocsmában ünnepelték az idei nyár eredményeit, ne­kem azonban semmi kedvem sem volt idétlen, részeg férfiak társaságában múlatni az időm. Inkább csak ültem a fotelben és elmélkedtem. 

			Néha körülnéztem a kabin régies, túlzsúfolt berendezésén. A hold fénye megvilágította az ablak mellett álló térképasztalt. Magamba szívtam a sós tengeri levegő illatát, amely a dohos bútorok és a régi térképek szagával vegyülve még mindig üde volt. Minden förtelme és veszélye ellenére bejött nekem ez a kalóz élet!

			Mennyire fog nekem hiányozni ez az egész!

			Behunytam a szemem, és egyszerűen csak élveztem a jelen megható pillanatát, az utolsó éjszakámat a tengeren. Az apró ringatózásokat, a sós levegőt, a távoli ünneplés zaját… 

			Egyszer csak egy dörgő zaj riasztott fel békés állapotomból, amely a hajó fedélzetéről érkezett. Összerezzentem a hang­ra. Az ereimben egyből megfagyott a vér. 

			Az ablakon át beszűrődő kocsmazajból kiindulva apámék még javában jól érezhetik magukat, és nem gondoltam, hogy egyhamar visszatérnek a fedélzetre. Akkor vajon mégis ki lehet?

			Felpattantam a kényelmes fotelemből és a kabin homokfúvott üveggel díszített ajtajához siettem. A homályos üvegen át beszűrődött egy sárgás lámpás mozgó fénye, amit valószínűleg a látogató a kezében lógathatott. 

			Az ajtó melletti falhoz lapultam, nehogy meglássa az árnyékomat. Reflexből az övemhez nyúltam a kardomért, de nagy meglepetésemre észrevettem, hogy nincs nálam.Valószínűleg kint hagyhattam a kormány mellett, amikor apámnak megmutattam az újonnan elsajátított technikáimat.

			

			A betolakodó felől egy gusztustalanul hangos büfögés érkezett és én ösztönösen forgatni kezdtem szemem. Hát persze: ez Troy, apám egyik matróza! Mindig ő rúg be először, majd elsőként billeg vissza az ágyába. 

			Megkönnyebbülve egy mély lélegzetet vettem, majd visszahuppantam a fotelba. Kezemben még mindig a goldfluss szívet szorongattam, de most enyhült rajta a szorításom, és végül leraktam a fotel melletti kis asztalra. 

			Troy rettentően agresszív részegen, de ha én nem megyek oda hozzá kötözködni vele, akkor ő is békén fog hagyni. A tapasztalatokból ítélve így hittem, de tévedtem.

			A kis asztalról kezembe vettem egy régi könyvet, a hajó­nap­lót, és lapozgatni kezdtem a kézzel írt, megsárgult lapú iro­mányt, amikor hirtelen valaki ököllel kezdte verni a kabin aj­taját. Azonnal összerezzentem a váratlanul ért dörömbölésre.

			– Nyisd ki! – hallottam kintről Troy alkohollal átitatott mély hangját. – Nyisd ki!

			Nem akarta abbahagyni az ordítást, sem az ajtó ütlegelését, amitől egyre fojtogatóbb nyugtalanság lett úrrá rajtam. Eszem ágában sem volt engedni a durva kérésének.

			Amikor ráeszmélt, hogy bizony nem fogok neki ajtót nyitni, a kilincset kezdte rángatni, de kulcsra volt zárva az ajtó. 

			– Nyisd ki! Nyisd ki! – hajtogatta egymás után megállás nélkül, egyre artikulálatlanabbul, mintha csak egy ősember dö­römbölne, engem pedig egyre gyorsabban járt át a pánik és az adrenalin, míg végül leraktam a könyvet, és az ajtóra szegeztem a tekintetemet. Befeszített izmokkal ültem, minden eshetőségre felkészülve. Troy egy nagydarab pacák. Lehet, hogy tudok néhány közelharc mozdulatot, de a kardom nélkül semmi esélyem ellene.

			Hirtelen üvegcsörömpölés éles zaja csapta meg a fülemet. Troy betörte az ajtóüveget lámpásával, ami az ütés hatására szintén darabokra robbant és lángja a kabin padlóján felcsapott. A tűz mögött megláttam Troy borostás, dagadt fejét. Jobb szemét az ismerős fekete szemfedője takarta, felőle füst és alkohol gyomorforgató bűze csapta meg az orromat. Sötét, rövid haja izzadt homlokához tapadt itt-ott, koszos barna ingje a nyaka irányából félig kigombolva pedig úgy lógott rajta, mintha valakik le akarták volna cibálni róla a közelmúltban.

			

			– Né má’. Itt egy kisasszony! – szólalt meg, majd a hiányzó aj­tóüveg résén keresztülpréselte termetes testét.

			Az egykor tökéletes izmait már csak nyomokban lehetett felfedezni rajta, hiszen a sérülése óta főképp csak a napot lopva henyélt a hajó fedélzetén, és vedelt, amitől jelentős zsírréteget növesztett magára.

			Rettenetesen féltem, mégis higgadt és határozott hangon így szóltam hozzá:

			– Troy! Én vagyok az, Blacksword kapitány lánya. Azt javaslom, fordulj meg és távozz a kabinomból, különben apám ha­ragjától fogsz a Túlvilágra távozni!

			– Né má’, tud beszélni – dörmögte. – Gyere, mutasd még, mit tudsz.

			Azzal felém kezdett billegni a rossz lábával. A fa parketta nyekergett nehéz léptei alatt. Felálltam a fotelből és hátrálni kezdtem.

			– N-ne közelíts! Ha bántani merészelsz, apám végig sétáltat a pallón! – fenyegettem kissé remegő hangon. 

			Jól tudtam, hogy színlelnem kell előtte azt, hogy én ugyan nem félek tőle, mert különben megette a fene az egészet. Ki­húz­tam magam, hogy sokkal magabiztosabbnak tűnjek.

			– Ó, kisasszony! Én nem akarok semmi rosszat! Biztosíthatlak róla, hogy te is annyira fogod élvezni, mint én – nyúlt vi­gyorogva az övéhez, ami olyan mértékű undorral töltött el, hogy legszívesebben telibe hánytam volna.

			– Utoljára figyelmeztetlek, Troy! – jelentettem ki még min­dig hátrálva, amíg hátammal a falnak nem feszültem. A lán­gok elzárták az egyetlen kijáratot a kabinból, így még akkor sem tudnám menekülőre fogni, ha sikerülne valahogy megkerülnöm a támadómat.

			

			– Troy, Troy… – dörmögte. – Há’ honné’ tudo… a nevemet? 

			– Hányszor mondjam el neked, te tohonya kalóz?! Én vagyok Blacksword kapitány lánya, Jinnie Blacksword! – ordítottam, már a torkomban lévő gombóccal küszködve. Azonban egy pillanatra sem engedhettem meg magamnak, hogy a férfi társaságában legyűrjenek az érzelmek. Erősnek és határozottnak kellett látszanom.

			– Troy, Troy, Troy, Troy… – kántálta, miközben egyre közelebb lépett felém. Már csak egy méter lehetett közöttünk. Az arcomon éreztem az alkoholtól átitatott leheletét.

			– Azt mondtam, takarodj! – kiáltottam. Könnyeim végig csordultak arcomon és ösztönösen magam elé tartottam mindkét karomat kinyújtva, tenyereimet Troy felé fordítva, mintha el akarnám őt lökni. Fejemet elfordítottam, szememet összeszorítottam, felkészülve a legrosszabbra.

			Már azt hittem, mindennek vége, amikor hirtelen egy kellemesen forró érzés áramlott végig a tenyeremben, és behunyt szememen keresztül átszűrődött egy különösen erős fény.

			Minden annyira gyorsan történt. A forró, bizsergető érzés a tenyeremben valamiért megnyugtatott, de mire kinyitottam szemem, az érzés eltűnt a fényárral együtt, mint egy derült égből érkező villámcsapás, amire percek múlva már senki sem emlékszik. 

			Erőt vettem magamon és tekintetemet a támadóm felé for­dítottam, aki hatalmas meglepődésemre vagy tíz centiméterrel a föld felett lebegett, végtagjait ide-oda rángatva, mintha valami földöntúliról eredő rohama lenne. Testét eltakarták kicsi fürge… villámfények? 

			Nem tudtam pontosan, hogy mi történhetett, de a körülmények ellenére sem féltem a különös jelenségtől; mi több: megnyugtatott a cikázó villámok jelenléte. Az egész annyira furcsa érzés volt, és mégis bámulatos, ha lehet ilyet mondani egy részeg, agresszív kalózra, akit ráz az elektromosság, vagy valami olyasmi.

			

			A fények kezdtek elhalványulni és Troy lábai már a földet érték. Amikor a férfi felocsúdott, egyenesen a szemembe nézett. Én ismét elfordítottam a fejemet, összeszorítottam szem­héjamat, miközben megint felé tartottam, immár csak a jobb tenyeremet. Bármi is volt az előbbi mágia, megvédett engem, és újra a segítségét szerettem volna kérni. Ekkor váratlanul szél támadt fel a kabin zárt légkörében, de még csukott szemmel is jól tudtam, hogy nem az ablakon vagy a betört ajtón át szökött be a kabinba. Ez a szél belőlem jött, a saját tenyeremből. Éreztem, ahogy simogat, megnyugtat és oltalmaz. Ha­sonló érzést keltett bennem, mint amikor Roll átölel. Kinyitottam szemem, és láttam, ahogy a szél eloltja az ajtó előtt tomboló tüzet.

			– Neeeeeee! – ordította ijedten Troy. – Te büdös boszorkány!

			Pillanatokon belül menekülőre fogta. Kiviharzott a szobából, már amennyire a sánta lábával tudott, és ismét csend lett. Semmi zaj, semmi szél.

			Kellett pár perc, amíg felocsúdtam a történtek után, aztán te­nyereimet kezdtem tanulmányozni. Az előbb valamit csináltam, valami… természetfelettit.

			Hogyan lehetséges ez? Mégis, hogy voltam rá képes? És pon­tosan mit is csináltam? Megvédtem magam a villám és a szél erejével. Én uraltam mindkettőt, de közben olyan érzés volt, mintha ők védtek volna meg engem. Azon az éjszakán az egész életem megváltozott, de csak később jöttem rá, hogy mennyire.

		

	
		
			

			2. Fejezet

			Borús felhők

			A tengeren száguldó hajó árbócán állva mélyen magamba szívtam a sós, üde levegőt. Talán ez fog a legjobban hiányozni a nyári utazásomból.

			A végtelen kékség láthatárán egyszer csak látszódni kezdtek a hegyek, amelyek a szülőfalum határában húzódtak. Hamarosan otthon leszek.

			Egy óra múlva már apám legénysége dolgozott a hajó rög­zí­tésén a kikötőben, köztük Troy is, a tegnap esti támadóm. Nem szóltam senkinek sem az esetről, tulajdonképpen nem is tudtam, hogy mi történt pontosan azon az éjszakán. Valamit előidéztem, ami megmentett. De ezt mégis, hogyan magyarázhatnám meg bárkinek is? Troy valószínűleg nem emlékezett rá, mert úgy tett, mintha mi sem történt volna, vagy azt hitte, hogy az egészet csak álmodta. 

			Miután a férfiak végeztek a hajó kikötésével, mindenki el­in­dult haza a családjához, ahogy én is apámmal. Ketten mentünk a fülledt utcákon és közben felidéztük a nyári kalandjainkat.

			– Aztán anyádnak nehogy elmondd a félelmetes részeket – nevetett apám.

			– Ugyan, pont a legizgalmasabb részeket hagyjam ki? – él­celődtem vele. Tulajdonképpen ezért is szerettem annyira vele lenni, mert ő volt az egyetlen, akivel ilyen önfeledten tudtam tréfálkozni.

			– Tudod, hogy mennyire félt téged. Így is alig engedett el velem még a nyár elején – vette aztán komolyabbra a szót.

			Jól tudtuk, hogy kalóznak lenni mennyire veszélyes dolog. Hiszen bármikor megtámadhat egy másik hajó, és könnyen megsebesülhetsz, elvesztheted egy végtagodat, az egyik szemedet vagy akár az életedet is. Ahányszor apám kihajózott a tengerre, mindig benne volt a pakliban, hogy talán akkor látjuk őt utoljára.

			

			De én ettől függetlenül valamilyen megmagyarázhatatlan oknál fogva mindig is ilyen életre vágytam. Vonzott a kaland, a veszély, a tenger. És bár kicsikorom óta ígérték nekem, hogy tizennégy évesen már elég érett leszek ahhoz, hogy hajóra szálljak, anyám még így is hihetetlenül féltett.

			– Ne aggódj! Majd jövő nyáron is foglak boldogítani titeket a tengeren – erőltettem magamra egy mosolyt, amikor be­fordultunk a mi utcánkba. Abban a pillanatban ezt komolyan is gondoltam.

			Hamarosan megérkeztünk a házunkhoz és benyitottunk az ajtón. Anyám már az ajtóban állva várt bennünket. Azonnal rám borult, amikor odaértünk hozzá, megölelt, puszilgatott.

			– Ó, kicsim! Annyira hiányoztál – mondta.

			– Te is hiányoztál, anyám – pusziltam meg én is az arcát. – Hol van Mark? 

			– Fent az emeleten – válaszolta.

			Most tudatosult bennem, hogy mennyire hiányzott a csa­lá­dom. Pár pillanat múlva leviharzott az öcsém is a lépcsőn és a nyakamba ugrott. Felemeltem őt, és rá kellett jönnöm, hogy hamarosan már nem fogom bírni olyan könnyen emelgetni.

			– Jaj, annyira, annyira, annyira hiányoztál! – dörgölőzött hozzám Mark az arcával.

			– Te hiányoztál a legjobban, öcsi. Hú, de nagyot nőttél! – tettem le őt magam elé, miközben úgy vigyorogtam, mint a vadalma.

			– Annyi mindent kell majd mesélned nekünk – lelkendezett anyám is.

			– Gyere, megmutatom neked az új játékaimat! Meg azt a hi­dat is, amit Szomával építettünk a botokból, amiket a parton találtunk – ragadta meg a kezemet Mark, majd túlságosan is lelkesen elkezdett a lépcső irányába húzni.

			

			– Azt hiszem, most nincs sok választásom. Majd kicsit ké­sőbb tartok élménybeszámolót – szóltam vissza vidáman a szüleimnek, majd engedtem, hogy öcsém kézen fogva húzzon maga után fel a lépcsőn.

			Miután az emeleten lévő szobájában Mark megmutatta a Szo­mával közös kreálmányukat, elmesélte a nyara szinte minden egyes napját precíz pontossággal. Egy idő után megunta a társaságomat, és elkezdett a hajó makettjeivel játszani, így lemehettem a konyhába anyámhoz, hogy apámmal közösen el­mesélhessük a kalandjainkat – persze kihagyva a félelmetes részeket. Órákon át meséltünk nevetve apámmal, mintha évekig lettünk volna távol. Ekkor tudatosult bennem igazán, hogy mennyire eseménydús hónapokat tudhatunk magunk mögött.

			– Rollnak is lesz majd mit mesélned, úgy látom – szólt egy­szer az élménybeszámolónk közben anyám.

			– Igen, bőven lesz – helyeseltem, majd felpattantam a székemből. – Erről jut eszembe, megyek, meg is keresem őt.

			– Menj csak! – mosolygott rám anyám. – Biztosan neki is nagyon hiányoztál.

			Lelkesen az ajtó felé vettem az irányt, amikor egy aggódó hang kiáltott felém.

			– Ne, ne, ne! – pattant fel Mark a lépcső egy fokáról, és rög­vest felém rohant. – Máris elmész? Most jöttél!

			– Csak Rollhoz megyek – guggoltam le hozzá. – Nem ma­ra­dok sokáig, és ha visszaértem, játszhatunk majd az új játékaiddal.

			– Félek, hogy baj lesz. Nem akarom, hogy megint elmenj és ne gyere vissza nagyon, nagyon sokáig – nézett rám öcsém ag­gódó szemekkel.

			Kissé meglepett a reakciója. Csomószor átmentem Rollhoz, és sokszor észre sem vette, hogy nem vagyok otthon. Talán túlságosan is hiányozhattam neki ez alatt a három hónap alatt.

			– Ne félj! Mostanában biztosan nem megyek messzire. Este visszajövök és együtt fogunk játszani, rendben?

			

			– Ígéred?

			– Ígérem – válaszoltam, majd bátorításként összekócoltam szőke haját.

			Kiszaladtam a házból és végig rohantam az utcánkon Roll há­za felé. Útközben azonban összefutottam a két legjobb barátnőmmel, Flowerrel és Estherrel. Éppen szembe jöttek velem. 

			– Sziasztok! – torpantam meg előttük vidáman.

			– Tényleg visszatértél – mondta üdvözlés helyett Flower ri­degen. Esther mellette csendben állt és furcsán végignézett rajtam.

			– Nekem is hiányoztatok – vigyorogtam rájuk továbbra is, figyelemre se méltatva Flower hűvös megjegyzését, majd kitártam magam mellé a karjaimat. 

			Mint minden találkozásunkkor, most is vártam, hogy átöleljenek, de a lányok csak meredten álltak egymás mellett, miközben furcsán méregettek engem. Esther kezét a háta mögé szorította, mintha rejtegetett volna benne valamit. Valami nem stimmelt.

			– Mi az? Meg sem öleltek? – hervadt le az arcomról a mosoly. 

			Nem értettem, mi történt velük. A viselkedésükön kívül lát­szólag minden ugyanolyan maradt, mint amikor utoljára láttam őket a nyár elején. Flower kissé pufók teste, hosszú, bar­na haja és kék szeme, valamint Esther alacsony termete és rövid, fekete haja semmit sem változott. Amikor útnak indultam a tengerre, szeretettel váltunk el egymástól, most mégis megfagyott közöttünk a levegő és nem tudtam, hogy miért.

			– Mi a baj, lányok? – kérdeztem egyre elbizonytalanodva. – Valami rosszat tettem?

			– Ó, ne játszd már a hülyét! – válaszolta indulatosan Flower. Teljesen ledöbbentem. Ötletem sem volt, mivel bánthattam meg őket ennyire.

			– Nem értem, hogy tehetted ezt. Olyan jószívűnek tűnsz – mormogta halkan Esther.

			

			– Ez most valami vicc, ugye? – próbáltam nevetni, de inkább valami furcsa, erőltetett halálhörgés bukott ki belőlem. – Ne már, lányok! Tudom, hogy nagyon hiányoztam nektek.

			– Milyen egoista! – jelentette ki Flower.

			– Mi-miért mondasz ilyet? – kérdeztem. A beszólása után már semmi kedvem sem volt még csak színlelni sem a bol­dog­ságot. – Mi bajotok van?

			– Ne játszd meg magad, mind tudjuk, hogy mit tettél szegény Karisszel – emelte fel a hangját Esther.

			– Karisszel? – néztem rá elkerekedett szemekkel. Már évek óta ismertem Esthert, és soha, egyetlenegyszer sem hallot­tam őt kiabálni. – Mit tettem volna vele? Egész nyáron nem is találkoztunk. Apámmal voltam a tengeren, nem rémlik? Még el is búcsúztatok tőlem.

			– Hazudsz! – ordította Esther, majd háta mögül hirtelen elő­rántott egy tőrt, amivel egyenesen nekem rontott. 

			Elég sokszor kerültem már verekedésbe korombeliekkel ahhoz, hogy hamar kapcsoljak egy ilyen helyzetben. Azzal a len­dülettel elkaptam a csuklóját, amiben a fegyverét tartotta, mielőtt felhasíthatta volna vele az arcomat.

			– Mi van veled, Esther? – kiáltottam rá. – Azonnal engedd le a tőrt, különben kitöröm a kezed!

			– Kegyetlen vagy! – ordította Esther, de a szorításán mégsem engedett. Erősen ellen kellett tartanom a rám nehezedő, tőrt tartó karjának, majd, amikor csak pár centi volt az arcom és a penge hegye között, egy hirtelen mozdulattal kicsavartam a kezéből fegyverét, ami hatalmas csattanással a földre esett. 

			Esther felordított fájdalmában, de én még így is hallottam a csuklója recsegését. Nem akartam bántani, de nem hagyott nekem más választást. Pár másodperc múlva elengedtem, amitől ő hátra hőkölt és könnyeivel küszködve szorította ma­gához az eltört csuklóját. 

			– Te mocsok! – támadt rám Flower, de olyan hirtelenséggel, hogy nem tudtam rá felkészülni. Belemarkolt hosszú hajamba és annál fogva földre rántott. Iszonyatosan belevertem a fejem a kövesútba.

			

			Mire össze tudtam szedni magam és erőt vettem ahhoz, hogy felálljak, már vagy harmincan vettek körül, valamennyien kardjaikat, tőrjeiket, pisztolyaikat és fáklyáikat rám szegezve. 

			Végig néztem rajtuk: mind fiatalok voltak és legtöbben a ba­rátaim, akikkel békében váltunk el még a nyár elején. 

			Összeszorult a szívem. Beszélni akartam, megkérdezni tőlük, hogy ugyan mi bajuk van velem, de a félelem úrrá lett rajtam, így meg sem bírtam szólalni. Még soha nem támadtak rám egyszerre ennyien. Ha még egyesével el is tudnám intézni őket, tudtam, hogy mindannyiójukkal szemben egyedül semmi esélyem. 

			Megszaporodott a légzésem. A szemem tágra nyílt, és resz­­ketve álltam a tömeg kellős közepén, várva a halálomat. Utolsó reményként kapaszkodtam abba a gondolatba, hogy az egyikük hangosan felnevet és bejelenti, hogy az egész csak egy rossz vicc. De nem így történt. 

			Csak álltam, és egyik rám szegeződő fegyverről a másikra néztem. Minden más mintha megszűnt volna körülöttem. 

			– Nem gondoltam volna, hogy ekkorát fogunk csalódni benned! Hogy tehetted ezt szegény Karisszel? – szólt hangosan egy fiú a tömegből. A hangja ismerősnek tűnt, de nem tudtam beazonosítani, hogy kitől származhat.

			Eszembe jutott a tegnap este Troy-jal, amikor láttam magam előtt a villámokat. Valamiért úgy éreztem, hogy jó lenne most is megidézni őket. A jelenlétük biztonságérzettel töltött el azon az éjszakán. Megmentettek és ebben a helyzetben is szük­ségem lenne a segítségükre, bárhonnan jöttek is. 

			Könnyek szöktek a szemembe. Én ezt nem akarom! Nem akarok meghalni, főleg nem a saját utcámban, és nem a barátaim keze által, pláne nem valami olyasmi miatt, amiről még csak nem is tudok.

			Ösztönszerűen a két kezemet magam elé tartottam, tenyereimmel kifelé és összehúztam a szemöldököm. Mintha nem is én irányítottam volna a mozdulataimat. Féltem, de mégis a világ legbátrabb emberének éreztem magam.Tudtam, hogy semmi esélyem, mégis olyan érzés járt át, mintha már megmenekültem volna.

			

			Erőt vettem magamon és abban a pillanatban ismerős melegséget éreztem a tenyeremben. Hamarosan megláttam a cikázó villámok ragyogó fényét és nyugodtság telepepedett rám. A villámok szinte kirobbantak a tenyeremből és minden tá­madómat elérték, akik ennek a különleges erőnek a hatására ide-oda kezdtek rángatózni, mint ahogy Troy is az előző éjszaka. Kis idő múlva szinte mindenki összerogyva feküdt a földön, egy páran pedig elmenekültek. 

			Eltűnt a fény, vele együtt a melegség. Még az arcomon érez­tem, ahogy végig gördülnek rajta a könnyeim. Óvatosan átléptem a földön fekvő embereket, ügyelve arra, hogy egyikükre se lépjek rá, majd zokogva futottam végig az utcákon azzal a tudattal, hogy megöltem őket. A barátaimat, a társai­mat, akikkel felnőttem. Gyilkossá váltam egy olyan erővel, amit még magam sem értek. Még ha önvédelemből is tettem. Az egészben pedig az volt a legrosszabb, hogy teljes nyugalomban tettem meg. 

			Csak futottam egyik utcáról át a másikra, egyedül. Lassan kezdett besötétedni, és az ég szürkesége beárnyékolta utamat. Miközben megdörzsöltem a szemem, hogy valamennyire lássak is a könnyeimtől, szó szerint belerohantam Karisbe, akit majdnem sikerült felborítanom.

			– Hé! – ripakodott rám.

			– Karis! Ne haragudj! – mondtam neki.

			Unokatestvérem hosszasan nézett rám, mint aki szellemet lát. Igazából én is így tettem, mert nem tudtam, hogy ha­za­látogatott arról a távoli bolygóról, amit egy ideje az otthonának nevezett.

			– Láttam, mit tettél a többiekkel – jelentette ki, majd halkabban így folytatta. – Szóval tényleg igaz, amit a mester mondott.

			– Te meg miről beszélsz? – töröltem le könnyeimet az arcomról. – Mi van a többiekkel? És mi van velem? Valami nincs rendben. Azt hiszem… tudom irányítani a villámokat. Karis, én nem akartam ártani senkinek. Mi ez az egész?

			

			Karis türelmesen végighallgatott, majd halványodni kezdett a teste, míg végül csak egy aranysárga felhő maradt belőle, ami pár másodperc múlva szintén semmivé lett, mintha uno­katestvérem soha nem is lett volna ott. Nem hittem a szememnek. Azt tudtam, hogy ő különleges képességekkel van megáldva, de senkiről sem tudok idehaza, akinek megmutatta volna az erejét. Mindig az volt a kifogása, hogy a rend, ahova tartozik, nem engedi, hogy civileknek megmutassa, mire képes. Akkor most miért mutatta meg ezt az eltűnéses bűbájt?

			Tudtam, hogy nem véletlenül látogatott pont most haza. Olyan érzésem volt, hogy ő tud valamit a villámokról, amik a tenyeremből törtek elő, csak épp nem avatott be.

			– Kedvesem – hallottam egy hangot magam mögül. Meg­for­dultam és megláttam Rollt. A szívem hevesebben kezdett verni a szerelmem láttára. 

			Roll még mindig magas volt és izmos, semmit sem változott a három hónap alatt. Sötét haja vörösesbarnás szemébe lógott, a szemhéjait szokásához hűen fekete korommal maszatolta össze, amitől úgy nézett ki, mint egy igazi bandita. De az arckifejezésében aggódást véltem felfedezni. 

			– Roll. Mi ez az egész? Rám támadtak a falubeliek. Még Esther és Flower is meg akartak ölni. Aztán megláttam Karist, de… az is lehet, hogy csak hallucináltam, mert egyszer csak eltűnt. Mindenki azt mondja, hogy valami rosszat tettem, de há­rom hónapja itthon sem voltam. Semmi rosszat nem tettem, őszintén mondom – fakadtam ki. Habár mindig is törekedtem arra, hogy mások előtt magabiztosnak és rendíthetetlennek tűnjek, Roll előtt sosem tudtam megjátszani magam.

			– Karis elterjesztett rólad egy pletykát – felelte halál nyugodt hangon, mintha már előtte begyakorolta volna, hogy közölje velem ezt.

			– Mit? – kérdeztem indulatosan.

			– Azt nem tudom pontosan. De szinte az egész falu meg akar ölni miatta – válaszolta.

			

			– Akkor mitévők legyünk? – tanakodtam könnyeimmel küszködve. Nem akartam elhinni, hogy Karis ezt tette. Hiszen alig van itthon! Vajon milyen hazugságokat állíthatott rólam? És mi lehetett ezzel a célja? Mármint, mindig is tudtam, hogy versengeni akar velem, de ezzel azért túllépte a határt.

			– Most csak ölelj át. Én meg foglak védeni minden rossztól – mondta lágyan Roll.

			Rádőltem a mellkasára, és olyan erősen szorítottam át, ahogy csak tudtam. Rettenetesen hiányzott és most pedig ször­nyen féltem, nagyon szükségem volt rá és az ölelésére. A mellkasába fúrtam az arcomat, és hagytam, hogy átjárjon Roll erős parfümjének az illata és testének melegsége. 

			De ahogy behunytam a szemem, különös látomások törtek rám. Láttam, ahogy Roll és Karis szenvedélyesen csókolóznak! Vágyakkal telve egymás testéhez simulnak, miközben úgy ölelik egymást, mintha az életük múlna rajta. Amikor Roll benyúlt Karis felsője alá, és végigsimított meztelen hátán, unokatestvérem kacéran felnevetett. Kinyitottam szemem, és nagy hirtelenséggel ellöktem magamtól Rollt. Bármi is lehetett ez az egész, nem voltam kíváncsi a további részletekre.

			– Mi a baj, cicamica? – kérdezte.

			– Karis járt itt a nyáron. Te találkoztál vele – motyogtam ri­degen a földet nézve. Szédültem, és legszívesebben ott helyben leültem volna a koszos útra, de most minden erőmet össze kellett szednem. Nem tudtam, mi volt ez a kép, ami a fejemben játszódott le, de Roll szájából akartam hallani az igazságot.

			– Járt itt egyszer-kétszer – árulta el Roll. – És igen, talál­koz­tam is vele.

			Ahogy ezt kimondta, mintha megfagyott volna az ereimben a vér. Ökölbe szorítottam a kezem.

			– Csókolóztatok – néztem egyenesen vöröses, ijedt szemébe.

			– Honnan tudsz róla?

			Ez pont elég volt ahhoz, hogy megbizonyosodjak az igazságról.

			

			– Az nem számít – próbáltam terelni a szót. Egyáltalán nem volt kedvem mesélni neki a villámokról és a különös lá­to­másaimról, vagy megérzéseimről, vagy a jó ég tudja, hogy minek kellene neveznem ezt az egészet. – Szóval igaz. Még csak nem is próbálod tagadni.

			– Me-meg tudom magyarázni – habogta Roll, de szavába vágtam.

			– Nincs mit ezen magyarázni! – kiáltottam. – Egész nyáron brutálisan hiányoztál. Nem volt nap, amikor ne gondoltam volna rád. Erre te megcsalsz, ráadásul pont az unokatestvé­rem­mel? Mégis mi ezen a magyarázni való? Hogy tehetted ezt? Mivel érdemeltem ezt ki? Azt hitted, nem fogom megtudni, vagy pont most akartad bejelenteni a nagy hírt? 

			– Nem az én hibám – emelte fel a hangját.

			– Áh, dehogy – feleltem gúnyosan. – Biztosan kényszerített rá Karis. Téged, a két méter magas gorillát!

			– Értsd meg, nem akartam – próbált mentegetőzni. – Nagyon hiányoztál és Karis ezt kihasználta. Egyszerűen nem tud­tam megállni…

			– Képzeld, egész nyáron férfiak vettek körül! És én nem csal­talak meg senkivel!

			– Sajnálom – törte meg a csendet Roll. – Egy kósza pillanatig sem szerettem őt! Csakis téged szeretlek! Soha többet nem fordul elő. Folytassuk ott, ahol abbahagytuk a nyár elején és felejtsük el ezt az egészet.

			Gyengéden megfogta a kezemet. Én lesütöttem szemem, hogy ne lássa a könnyeimet, majd egy gyors mozdulattal ki­rán­tottam magam a fogásából.

			– Felejtsük el?! – nevettem fel. – Hogy felejtsem el, amikor láttalak titeket együtt?

			– Láttál?

			– Nem érdekes – tereltem a szót. – Mostantól hallani sem akarok felőled. Ennyi volt! Nem tudok tovább veled együtt lenni ekkora megaláztatás után. Sőt, látni sem bírlak többet! Most el kell mennem.

			

			Búcsúzás nélkül elrohantam. Roll tekintete szinte égette a hátamat. Időközben teljesen besötétedett. Az utcákat csak a házak ablakából kiszűrődő fények világították meg. Nem tud­tam, hova menjek. Nem mertem hazamenni, mert féltem, hogy útközben ismét rám támadnak, vagy meglátom annak a sok embernek – az egykori barátaimnak – a holttestét, akiket én öltem meg azokkal a villámokkal. Csak futottam utcáról utcára céltalanul. Kirohantam a faluból és felfutottam az egyik közeli alacsonyabb hegyre. Sötét volt, az erdő még a hold fényét is eltakarta. 

			Amikor felértem a csúcsra, ledobtam magam a fűre, felhúztam lábamat, magamhoz öleltem és elkezdtem zokogni. Végre kiadhattam magamból mindent, amit egészen idáig magamba fojtottam. Ezen a helyen egyedül vagyok, senki sem láthat meg.

			Sokszor jöttem ide sírni, de volt, amikor csak a házunk te­tőjére ültem ki egyedül. Ilyenkor mindig anyám szavai vissz­han­goztak a gondolataimban, amikor egyszer ezt mondta nekem: „Nekünk erősnek kell lennünk. Soha, senki sem láthatja rajtunk, hogy megtörtünk. Csak akkor sírunk, amikor senki nem lát minket.”

			Az erdő félelmetes volt éjszaka, de úgy gondoltam, hogy most a völgyben lévő faluban nagyobb veszély leselkedne rám, mint itt.

			Nem hittem el, hogy ez az egész velem történik. Olyan volt, mint egy rossz álom: a támadások, Troy erőszakos közeledése, Karis váratlan felbukkanása és eltűnése, a villámok, Roll…

			Az egész életem fenekestől felfordult ezalatt a két nap alatt. Éreztem, ahogy kicsúszott a kezem közül az irányítás. Annyi megmagyarázhatatlan dolog történt. Vajon mit mondhatott rólam Karis a többieknek, amivel sikerült mindenkit ennyire ellenem hangolnia? Miért akar ártani nekem? Jó, sosem voltunk azok a legjobb barátnők, de eddig nem is igazán volt bajunk egymással. Azt leszámítva, hogy ő beteges módon mindig is jobb akart lenni nálam, mindkettőnk élte a saját életét. Karis egy távoli bolygón valami varázsharcos alakulattal, én meg apámmal és a kalózokkal. Egyszerűen nem tudtam hova tenni Karis viselkedését. Sosem gondoltam volna, hogy a saját egoista győzelméért képes lenne megöletni en­gem. Amióta elment arra a bolygóra, mintha azt a maradék em­berséget is kiölték volna belőle. Teljesen megváltozott. Ma meg, amikor megláttam a faluban, olyan volt, mintha nem is őt láttam volna, hanem valami mitikus varázslónőt.

			

			Annyira elmerültem a gondolataimba, hogy észre sem vet­tem, hogy valaki mögém lopódzik.

			– Önt aztán könnyű megtalálni, Blacksword lánya – hallatszott egy férfi hangja mögülem. Ösztönösen talpra álltam és megfordultam, ha netalán harcra kerülne a sor.

			– Te meg ki vagy? – kérdeztem tőle, miközben szúrós szemekkel végig néztem rajta. 

			Nem ismertem őt, így minden bizonnyal nem volt idevalósi. A sötétben is láttam meglehetősen magas termetét, de valamivel alacsonyabb lehetett mint Roll. Aranybarna ragyogó szeme kérdőn és tekintélyt parancsolóan nézett rám. Rövid világosbarna haja hátra volt fésülve, és még csak egy kósza tincse sem állt fel. Egy fekete, testhez simuló kezes-lábast viselt, amelyen össze-vissza vörös csíkok cikáztak. Fekete kesztyű rejtette el kezét. Még a csizmája is fekete volt. Különös öl­tö­zetéből csak a feje és a nyaka látszódott ki.

			– Davegerius vagyok – mutatkozott be udvariasan. – Hűvösnek tűnik az este. Pedig még ha úgy vesszük, nyár van. Mit szólna hozzá, kisasszony, ha gyújtanék egy kis tábortüzet és leülnénk mellé beszélgetni? Ugyanis fontos megbeszélnivalónk van.

			– Mi van? – tettem keresztbe a karjaimat. – Te nem idevalósi lehetsz. Még soha nem láttalak erre. Meg látszódik is rajtad, hogy nem itt születtél.

			A férfi óvatosan elmosolyodott, még egy halk nevetést is megengedett magának.

			– Való igaz, nem innen származom – vallotta be. – De a többi információt szeretném kicsit nyugodtabb körülmények között elmondani. Ha megengedi. Gyújthatok tüzet?

			

			– Nincs gyufám – vontam meg a vállam. Ne higgye már ez a vadidegen ember, hogy majd csak úgy leülök vele a tábor­tűz mellé teázgatni és beszélgetni!

			– Ó, kedves. Gyufára semmi szükségem – kacagott Dave­gerius, mintha legalább valami vicceset mondtam volna, majd lágyabban folytatta. – Mindjárt visszajövök.

			Aztán szó nélkül besétált a sötét erdő sűrűjébe.

			Na, téged sem látlak már többé – gondoltam magamban gú­nyosan. Egy szellő fújt keresztül az erdőn és rá kellett jönnöm, hogy a különös pasasnak igaza volt: valóban hűvös az éjszaka. A történtek után nem is éreztem, mennyire lehűlt a levegő. Egyvalamiben biztos voltam: semmi kedvem sem volt itt maradni ezzel az idegennel cseverészni. Már éppen indulni kezdtem volna hazafelé, amikor Davegerius kikecmergett a bozótosból, karjában pár faágat tartva. Unottan néztem vissza rá. Nem voltam elég gyors.

			– Hoztam tűzifát – közölte velem, majd precízen lerakosgatta őket egy kupacba. – Kérem, kicsit álljon hátrébb. Nem aka­rom, hogy baja essen.

			– Miért? Mire készülsz, idegen? – kérdeztem vakmerően, de valamiért mégis késztetést éreztem arra, hogy hátrébb lépjek.

			– Köszönöm, hogy hallgat rám – hálálkodott a férfi, majd kö­nyökénél behajlította karját, hogy maga mellé emelhesse tenyerét. Ránézett, majd elegánsan csettintett egyet és a kezében tűzcsóvák jelentek meg. Én csak álltam és csodálattal néztem őt. Lángoló kezét a fakupac felé fordította és szó szerint rádobta a tűzgolyót a faágakra olyan könnyedén, mint aki egész életében ezt csinálta.

			– Nem semmi – csodálkoztam tátott szájjal bámulva a pat­togó tüzet. Aztán észbe kaptam, egyenesen a férfira néztem, aki büszkeséggel telve nézte a tábortüzet, amit alkotott. – Te is közéjük való vagy.

			A férfi arcáról lehervadt a mosoly, és egyből rám szegezte tekintetét.

			– Kik közé való? – kérdezte.

			

			– Nem tudom pontosan a nevüket. Valami hős alakulat, vagy mi. Emberek, akiknek varázserejük van és egy távoli bolygón élnek. Tudok róluk, az unokatestvérem is közéjük tartozik.

			– Horizontok – jelentette be határozottan.

			– Horizontok? – kérdeztem vissza zavartan. Karis soha nem árulta el, hogy hogy hívják őket.

			– Vagy ha jobban tetszik, dimenziőrök – tette hozzá, majd is­mét megkérdezte: – Nem ülünk le? 

			Én bólintottam és törökülésbe lehuppantam a tűz mellé. A férfi is követte példámat, bár ő azért elegánsabban ült le, mint én. Még a füvön is végigsimított, mielőtt helyet foglalt volna rajta.

			– Dimenziőrök – ismételtem meg a számomra eddig is­me­retlen szót. – Miért mondod el ezt nekem? Karis, az unoka­test­vérem szerint a… dimenziőrök létezése államtitok.

			– Az is – helyeselt. – De aki közénk tartozik, az előtt nincs értelme titkolózni, nem igaz? 

			Elgondolkodtatott a megcsavart mondata. Sanda mosollyal nézett rám, valószínűleg azt várta, mikor esik le nekem, hogy mit akar burkoltan közölni.

			– Várj, várj! Közétek tartozik? Ezzel azt akarod mondani, ide­gen… hogy én… mármint… – próbáltam megfogalmazni, amit mondani akartam, de túl zavart voltam hozzá. 

			– Dimenziőr vagy – jelentette ki helyettem, ezúttal egy sokkal közvetlenebb hangnemben. Ahogy meghallottam szavait, végigfutott egész testemen a hideg. Talán még a szívem is kihagyott egy ütemet.

			– Én? Én… nem is tudom, mit mondjak erre – sütöttem le a szemem. Jelen pillanatban azt sem tudtam, hogy örülnöm kellene ennek a hírnek vagy sem.

			– Semmi baj – nyugtatott meg lágyan Davegerius. – Tudom, milyen érzés így először megtudni.

			– Honnan tudod, hogy én is… di-dimenzió őrző vagyok vagy mi? – kérdeztem, de nem jutott eszembe a szó, amit mon­dott. Davegerius elkacagta magát.

			

			– Dimenziőr – javított ki. – De nem tévedtél sokat. A di­men­ziőrök a dimenziók őrei. Az egész Multiverzum békéjéért harcolnak. Mostantól te is közéjük tartozol. Úgyis mondhatnám: közénk.

			– Nem semmi – csodálkoztam újra.

			– Az utóbbi napokban nem vettél észre valami furcsát magadon? – kérdezte.

			– Nem, semmi furcsa nem történt – hagytam rá reflexből. Az­tán eszembe jutottak a villámok. – Illetve de! Nem tudom pontosan megfogalmazni, de ha veszélyhelyzetben vagyok, akkor elő tudok idézni villámokat, amik megvédenek engem. Vagyis nem biztos, hogy én idézem meg őket, lehet, hogy csak jönnek valahonnan. De azt tudom, hogy védeni akarnak.

			– Értem – Davegerius úgy bólogatott, mintha csak azt ma­gyaráznám neki, hogy mit fogunk másnap ebédelni.

			– Meg vannak látomásaim. Ma is láttam, ahogy a volt szerelmem… – kezdtem mesélni, de aztán meggondoltam magam. Tényleg el kellene mesélnem ennek a vadidegennek az egész kaotikus szerelmi életemet? Inkább visszatereltem a szót a villámokra. – De a villámok sokkal látványosabbak. Meg valami szél is volt, amikor használtam. Mintha a hajó kabinjában vihar lett volna!

			Ekkor eszembe jutott az a sok ember a faluból, akiket va­ló­színűleg meggyilkolhattam. Könnyek szöktek a szemembe.

			– Azt hiszem, ma rengeteg embert megöltem a villámokkal – vallottam be.

			– Dehogy öltél meg rengeteg embert! – mosolyodott el Da­vegerius. – Láttam a kis akciódat a faluban. Meg kell hagyni, alaposan kiütötted őket!

			– Kiütöttem? – kérdeztem halkan, majd fellélegeztem. – Te­hát nem öltem meg őket?

			– Nem, senkit sem öltél meg – válaszolta a férfi.

			– De ha láttad, miért nem avatkoztál közbe? – kérdeztem gyanakodva. 

			– Nem arról volt szó, hogy a létezésünk államtitok? – kérdezett vissza kissé gúnyosan.

			

			– Ja, de – mormogtam elgondolkodva.

			– Ami azt illeti, neked is jobban kell vigyáznod magadra. Most, hogy már közénk tartozol, te sem fedheted fel a képes­sé­geidet mindenki előtt, és meg kell tanulnod irányítani az erődet. Ezt csakis képzett dimenziőr mesterektől tudod elsajátítani, ezért kell eljönnöd velem a bolygónkra, Wháolíba, ahol megkezdhetjük a kiképzésedet.

			– Arra a távoli bolygóra? – néztem rá meglepetten, bár va­lójában már a kezdetektől számítanom kellett volna rá, hogy ide akar kilyukadni.

			– Igazából nincs annyira messze – tette hozzá. – Csupán pár fényévre található innen. Az űrhajómmal két-három óra alatt odajutunk. 

			Elgondolkoztam magamban. Fényévekre? Apámmal csak pár ezer kilométert tettünk meg a hajóval nyáron, mégis egy örök­kévalóságnak tűnt. Erre ez az ember azt állítja, hogy néhány óra alatt eljuttat minket több fényévnyi távolságra?

			– Mit mondasz? – zökkentett vissza a valóságba Davegerius kérdése. – Velem tartasz?

			Összehúztam a szemöldökömet.

			– Te egy vadidegen vagy. Csak pár perce ismerlek. Tényleg azt hiszed, hogy csak úgy igent fogok mondani és veled tar­tani valami űrhajóval?

			– Egyáltalán meg sem fordult a fejemben ilyesmi – nevetgélt megint Davegerius. Valószínűleg jól elszórakoztathattam a bizonytalanságommal és a döbbenetemmel.

			– Tulajdonképpen ki vagy te? Miért pont téged küldtek ér­tem, és miért nem Karist?

			– Sajnálom, hogy nem ezzel kezdtem. Az én hibám. Én va­gyok Karis mestere. Azért engem küldtek, mert általa ismerem a bolygót. Ő nem jöhetett el érted, mert még csak tanítvány, a Horizont Tanács nem bízhat tanítványokra ekkora feladatot.

			– Bizonyítsd be, hogy valóban te vagy Karis mestere! – néztem rá gyanakodva. 

			

			Amit az ember lánya legelőször megtanulhat egy kalózok által uralt bolygón, az az, hogy nem bízunk meg vakon isme­ret­lenekben.

			– Ó, kedves. Az előbb a puszta kezemmel gyújtottam tüzet. Kell ennél több bizonyíték? Tudom, hogy az apád Blacksword kalóz kapitány és Karis itt a Cannon utcában lakott egy kétszintes házban a szüleivel. Egy ideje pedig nálam lakik, amióta jelentkeztek a képességei, pont, mint ahogy most neked. Remélem, kielégítették kíváncsiságodat a válaszaim.

			– Többnyire – feleltem.

			Közben pedig csak kattogtak az agyamban a fogaskerekek. Nem ismertem ezt az embert, de elég meggyőzőnek tűnt. Ha valóban én is közéjük tartozom, akkor végre nem lesz Karis jobb nálam mindenben. Ráadásul, ha tényleg ennyire veszélyes a bennem lévő erő, akkor meg kell tanulnom irányítani, és ebben csakis Davegerius segíthet. Végül is Karis elég határozottan csinálta azt az eltűnéses szemfényvesztését.

			Vajon én is képes leszek olyanra?

			Meg amúgy sem volt többé hova mennem. A fél falu meg akart ölni és most, hogy bántottam is őket, valószínűleg addig nem fognak lenyugodni, amíg holtan nem látnak. 

			Úgyhogy nem nagyon volt túl sok választásom. Vagy Da­ve­geriusszal tartok arra a bolygóra, ahol kiképeznek dimenziőrré és én is a dimenziók védelmező harcosainak egyike leszek, mint Karis, vagy itthon maradok, ahol pár nap és megölnek.

			– Szóval? – nézett rám még mindig kérdőn Davegerius.

			Mélyet sóhajtottam, majd egyenesen aranybarna szemébe néztem. Tudtam, mit válaszoljak.

			– Benne vagyok!

		

	
		
			

			3. Fejezet

			Az első esőcseppek

			Azt hittem, hogy ennél könnyebb lesz elbúcsúzni a családomtól, de tévedtem. Mielőtt nekiindultam Davegeriusszal arra a másik bolygóra, még hazamentem elköszönni, és összeszedni pár dolgot.

			Davegerius elkísért, és bár biztosított róla, hogy amíg ő ve­lem van, semmi bántódásom nem eshet, én mégis összehúztam magam előtt a kabátomat, és a fejemet leszegve mentem végig az utcákon a házunkhoz. Semmi kedvem sem volt ismét összetűzésbe keverednem azokkal, akiket egykor a barátaimnak hittem. 

			Amikor elérkeztünk arra a helyre, ahol a villámjaimmal legyűrtem a támadóimat, nagy megkönnyebbülésemre egyiküket sem találtam a földön összerogyva. Szóval tényleg igaza volt Davegeriusnak: mégsem öltem meg őket!

			Hamarosan megérkeztünk a házunkhoz, én pedig közöltem a hírt a szüleimmel és Markkal, persze ügyelve arra, hogy azért minél kevesebb információt áruljak el a támadásról is, meg a különös idegen felbukkanásáról is. Jobbnak láttam, ha csak annyit tudnak, hogy rólam is kiderült, hogy különleges erő­ket birtoklok, és Karishez hasonlóan nekem is el kell költöznöm a másik bolygóra, hogy tapasztalt harcosoktól tanulhassak.

